b"\n_START_ARTICLE_\nSeq\xc3\xbc\xc3\xa8ncia de Refer\xc3\xa8ncia de Cambridge\n_START_PARAGRAPH_\nLa Seq\xc3\xbc\xc3\xa8ncia de Refer\xc3\xa8ncia de Cambridge (CRS, per les seves sigles en angl\xc3\xa8s) per a l'ADN mitocondrial hum\xc3\xa0 va ser anunciada per primera vegada el 1981 i va conduir a la iniciaci\xc3\xb3 del Projecte Genoma Hum\xc3\xa0._NEWLINE_Un grup liderat per Fred Sanger a la Universitat de Cambridge havia seq\xc3\xbcenciat el genoma mitocondrial d'una dona d'ascend\xc3\xa8ncia europea durant la d\xc3\xa8cada de 1970, del qual se'n va determinar una longitud de 16.569 parells de bases (0,0006% del genoma hum\xc3\xa0 nuclear) que contenen uns 37 gens i se'n va publicar la seq\xc3\xbc\xc3\xa8ncia el 1981._NEWLINE_Quan altres investigadors van repetir la seq\xc3\xbcenciaci\xc3\xb3, es van observar algunes discrep\xc3\xa0ncies sorprenents. La seq\xc3\xbc\xc3\xa8ncia original publicada contenia fins a onze errors, incloent un parell de bases addicional a la posici\xc3\xb3 3107, i assignacions incorrectes de parells de bases individuals. Alguns d'aquests errors eren fruit de la contaminaci\xc3\xb3 amb esp\xc3\xa8cimens bovins i HeLa. La CRS revisada corregida va ser publicada per Andrews et al. el 1999. (Es conserva la numeraci\xc3\xb3 original de nucle\xc3\xb2tids per evitar confusions). La seq\xc3\xbc\xc3\xa8ncia de refer\xc3\xa8ncia pertany a l'haplogrup H2a2a1 europeu. La CRS revisada es designa com a rCRS. Es troba dipositada a la base de dades GenBank NCBI amb el n\xc3\xbamero d'acc\xc3\xa9s NC_012920._NEWLINE_Quan la seq\xc3\xbcenciaci\xc3\xb3 de l'ADN mitocondrial s'utilitza per a finalitats geneal\xc3\xb2giques, els resultats s'expressen sovint com a difer\xc3\xa8ncies de la rCRS. La CRS \xc3\xa9s m\xc3\xa9s una seq\xc3\xbc\xc3\xa8ncia de refer\xc3\xa8ncia que un registre del primer ADNmt hum\xc3\xa0. Una difer\xc3\xa8ncia entre una mostra analitzada i la CRS es pot haver originat en el llinatge del CRS o en el llinatge de la mostra analitzada._NEWLINE_A vegades, tamb\xc3\xa9 s'ha utilitzat una seq\xc3\xbc\xc3\xa8ncia de refer\xc3\xa8ncia africana (ioruba) alternativa en comptes de Cambridge. T\xc3\xa9 un sistema de numeraci\xc3\xb3 diferent amb una longitud de 16.571 parells de bases i representa el genoma mitocondrial d'un individu afric\xc3\xa0. Altres seq\xc3\xbc\xc3\xa8ncies de refer\xc3\xa8ncia alternatives que tamb\xc3\xa9 s'han utilitzat inclouen les seq\xc3\xbc\xc3\xa8ncies africana (Uganda), sueca i japonesa._NEWLINE_El 2012 es va proposar que la Seq\xc3\xbc\xc3\xa8ncia de Refer\xc3\xa8ncia de Cambridge revisada (rCRS) fos substitu\xc3\xafda per una nova Seq\xc3\xbc\xc3\xa8ncia de Refer\xc3\xa8ncia Sapiens reconstru\xc3\xafda (RSRS). La RSRS mant\xc3\xa9 el mateix sistema de numeraci\xc3\xb3 que la CRS, per\xc3\xb2 representa el genoma ancestral de l'Eva mitocondrial, de la qual descendeixen tots els mitocondris humans coneguts en l'actualitat. La RSRS hauria de ser m\xc3\xa9s \xc3\xbatil per comparar els canvis en diferents haplogrups, tot i que aix\xc3\xb2 est\xc3\xa0 en debat. Family Tree DNA expressa els resultats de l'ADNmt tant per a RCRS com RSRS."